Nõukogu otsus 2004/259/EÜ,

19. veebruar 2004,

millega sõlmitakse Euroopa Ühenduse nimel piiriülese õhusaaste kauglevi 1979. aasta konventsiooni protokoll püsivate orgaaniliste saasteainete kohta

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 175 lõiget 1 koostoimes artikli 300 lõike 2 esimese lõigu esimese lausega ja lõike 3 esimese lõiguga,

võttes arvesse komisjoni ettepanekut,

võttes arvesse Euroopa Parlamendi arvamust, [1]

võttes arvesse majandus- ja sotsiaalkomitee arvamust, [2]

pärast konsulteerimist regioonide komiteega

ning arvestades järgmist:

(1) Ühenduse keskkonnapoliitika üks eesmärkidest asutamislepingu artikli 174 kohaselt on rahvusvahelisel tasandil selliste meetmete edendamine, mis tegelevad piirkondlike või ülemaailmsete keskkonnaprobleemidega.

(2) Ühendus kirjutas 24. juunil 1998. aastal Århusis alla piiriülese õhusaaste kauglevi 1979. aasta konventsiooni protokollile püsivate orgaaniliste saasteainete kohta (edaspidi "protokoll").

(3) Protokolli eesmärgiks on selliste püsivate orgaaniliste saasteainete heitmete, emissioonide ja kadude kontrollimine, vähendamine või likvideerimine, mis põhjustavad märkimisväärset kahjulikku mõju inimeste tervisele või keskkonnale ja mis on tekkinud õhutranspordi kasutamisel piiriüleselt.

(4) Protokollis sätestatakse põhimõtteliselt kolmeteistkümne püsiva orgaanilise saasteainena käsitletud aine tootmise ja kasutamise lõpetamine või vähendamine. Lisaks sellele peavad osapooled võtma tõhusaid meetmeid teatavate ainete aastaste heitkoguste vähendamiseks või tasakaalustamiseks.

(5) Protokoll on avatud ratifitseerimiseks, vastuvõtmiseks, kinnitamiseks või ühinemiseks riikidele ja konventsiooniga ühinenud piirkondliku majandusintegratsiooni organisatsioonidele.

(6) Kuna enamik protokolli sätteid käsitlevad keskkonnakaitset ja inimeste tervise kaitset, on asjakohane valida õiguslikuks aluseks artikli 175 lõige 1 koostoimes artikliga 300.

(7) Protokoll aitab kaasa ühenduse keskkonnapoliitiliste eesmärkide saavutamisele. Seetõttu on asjakohane, et ühendus kiidab käesoleva protokolli heaks nii kiiresti kui võimalik.

(8) Ühendus on juba vastu võtnud õigusaktid, mis käsitlevad protokolliga, kaasa arvatud nõukogu 21. detsembri 1978. aasta direktiiviga 79/117/EMÜ, millega keelatakse teatavaid toimeaineid sisaldavate taimekaitsevahendite turuleviimine ja kasutamine, [3] ja 16. septembri 1996. aasta direktiiviga 96/59/EÜ polüklooritud bifenüülide ja polüklooritud terfenüülide (PCB/PCT) kõrvaldamise kohta, [4] reguleeritud küsimusi.

ON VASTU VÕTNUD JÄRGMISE OTSUSE:

Artikkel 1

Käesolevaga kiidetakse ühenduse nimel heaks piiriülese õhusaaste kauglevi 1979. aasta konventsiooni protokoll püsivate orgaaniliste saasteainete kohta.

Protokolli tekst on lisatud käesolevale otsusele.

Artikkel 2

Nõukogu eesistujal on õigus nimetada isiku(d), kes on vastavalt protokolli artiklile 16 volitatud ühenduse nimel andma Ühinenud Rahvaste Organisatsiooni peasekretärile hoiule heakskiitmisdokumendi.

Brüssel, 19. veebruar 2004

Nõukogu nimel

eesistuja

M. McDowell

[1] Arvamus on esitatud 20. novembril 2003 (Euroopa Liidu Teatajas seni avaldamata).

[2] Arvamus on esitatud 29. oktoobril 2003 (Euroopa Liidu Teatajas seni avaldamata).

[3] EÜT L 33, 8.2.1979, lk 36. Direktiivi on viimati muudetud määrusega (EÜ) nr 807/2003 (ELT L 122, 16.5.2003, lk 36).

[4] EÜT L 243, 24.9.1996, lk 31.

--------------------------------------------------